Národná rada Slovenskej republiky

II. volebné obdobie

Návrh
skupiny poslancov Národnej rady Slovenskej republiky

na vydanie zákona

o zmene názvu Trenčianskej univerzity v Trenčíne

Predkladajú:							Návrh uznesenia:

Jozef Krumpolec						Národná rada Slovenskej republiky
Pavol Hamžík							schvaľuje
František Halmeš						návrh skupiny poslancov
Milan Cagala							Národnej rady Slovenskej 
Jozef Tuchyňa							republiky na vydanie zákona
Milan Topoli							o zmene názvu Trenčianskej
Anna Záborská						univerzity v Trenčíne
Rastislav Šepták 
Jozef Klemens

Bratislava, december 2001
Návrh

Zákon

o zmene názvu Trenčianskej univerzity v Trenčíne

Národná rada Slovenskej republiky sa uzniesla na tomto zákone:

§ 1

Názov „Trenčianska univerzita v Trenčíne^1)“ sa mení a znie: „Trenčianska univerzita Alexandra Dubčeka v Trenčíne“.

§ 2

	Tento zákon nadobúda účinnosť 15. mája 2002.

__________________________

^1)  Zákon č. 155/1997 Z.z. o zriadení Trenčianskej univerzity v Trenčíne
Dôvodová správa

A.	Všeobecná  časť

Predloženým zákonom sa navrhuje v súlade s našim právnym poriadkom zmeniť názov Trenčianskej univerzity na „Trenčianska univerzita Alexandra Dubčeka v Trenčíne.“

Trenčianska univerzita bola zriadená zákonom č. 155/1997 Z.z. a na budúci rok si pripomenie 5. výročie svojho vzniku.

V súčasnom čase si taktiež pripomíname aj 80. výročie  narodenia Alexandra Dubčeka, ktorý sa narodil 26. 11. 1921 v Trenčianskom regióne a dlhé roky aktívne pôsobil aj v samotnom Trenčíne.

Trenčianska univerzita za uplynulých päť rokov preukázala opodstatnenie a stala sa preukázateľnou a perspektívnou vysokou školou v rámci vysokých škôl na Slovensku. Svedčí o tom neustály nárast záujemcov o štúdium na študijných odboroch, ktoré poskytujú jej štyri fakulty, ktoré získali akreditáciu pre bakalárske a inžinierske štúdium a v niektorých odboroch už aj pre doktorandské štúdium, habilitačné konanie na docenta a profesorské inauguračné konania.

Už v etape prípravy projektu na zriadenie Trenčianskej univerzity v Trenčíne bola predstaviteľmi štátnej správy, samosprávy a širokou verejnosťou podporovaná myšlienka, aby novovzniknutá univerzita niesla meno jednej z najvýznamnejších osobností novodobých dejín Slovenska Alexandra Dubčeka. Táto myšlienka je neustále živá v akademickej obci univerzity, ako aj vo verejnosti regiónu.

Z uvedených dôvodov preto skupina poslancov Národnej rady Slovenskej republiky na základe iniciatívy akademických orgánov Trenčianskej univerzity a jej fakúlt, s podporou a súhlasom rodiny Alexandra Dubčeka, ktorý je prílohou tohto návrhu zákona a Spoločnosti Alexandra Dubčeka navrhuje pri príležitosti 80. výročia narodenia Alexandra Dubčeka a 5. výročia vzniku Trenčianske univerzity, aby Trenčianska univerzita niesla meno Alexandra Dubčeka, t. j., aby názov Trenčianskej univerzity znel:

„Trenčianska univerzita Alexandra Dubčeka v Trenčíne“.

Týmto aktom bude trvale prezentovaný humanitný a sociálny odkaz rodáka z trenčianskeho regiónu, jednej z najvýznamnejších osobností novodobých dejín Slovenska, ktorý sa výrazne premieta do sociálno-ekonomického a humanitného zamerania výchovno-vzdelávacej a vedecko-výskumnej činnosti jednej z fakúlt univerzity – Fakulty sociálno-ekonomických vzťahov a do výchovno-vzdelávacej a kultúrno-osvetovej činnosti univerzity v rámci systému celoživotného vzdelávania.

V týchto súvislostiach Trenčianska univerzita nadviazala kontakty s Bolognskou univerzitou v Bologni, najstaršou univerzitou v Európe. Už od 12. storočia je univerzita v Bologni symbolom slobody, dodržiavania práv, miestom odporu voči akýmkoľvek prejavom autoritatívneho uplatňovania moci a garantom nezávislosti akademického prostredia.

Táto inštitúcia, jedna z najvýznamnejších európskych univerzít, v duchu svojich humanistických tradícií a ochrany práv utláčaných jedincov – významných osobností svetového diania, už od začiatku svojho vzniku brala tieto osobnosti pod svoju ochranu – na znak úcty im udeľovala ocenenia a venovala im mimoriadnu pozornosť. Takou osobnosťou v nedávnej minulosti bol napr. aj Nelson Mandela. Medzi tieto osobnosti v roku 1988 bolognská univerzita zaradila aj Alexandra Dubčeka, ktorému v roku 1988 udelila čestnú hodnosť „Doctor honoris causa“ ako prvá univerzita na svete.

Trenčianska univerzita podpísala s touto významnou výchovno-vzdelávacou a vedecko-výskumnou inštitúciou dohodu o spolupráci v oblasti výchovno-vzdelávacieho procesu a vedecko-výskumnej činnosti.

Návrh zákona, ktorým sa mení názov „Trenčianskej univerzity v Trenčíne“ na „Trenčianska univerzita Alexandra Dubčeka v Trenčíne“ je v súlade s Ústavou Slovenskej republiky, ústavnými zákonmi a inými zákonmi, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.

Predmetný návrh zákona nemá dopad na štátny rozpočet, na organizačné zabezpečenie  na tvorbu nových pracovných miest.

Prerokovanie návrhu zákona na plenárnom zasadnutí Rady hospodárskej a sociálnej dohody Slovenskej republiky nie je potrebné.

B.	Osobitná časť

1. K § 1
	
	Týmto ustanovením sa mení názov „Trenčianskej univerzity v Trenčíne“ na Trenčianska univerzita Alexandra Dubčeka v Trenčíne“.

Navrhuje sa, aby Trenčianska univerzita pri príležitosti 80. výročia narodenia Alexandra Dubčeka – ktorý sa narodil v trenčianskom regióne - a 5. výročia vzniku Trenčianskej univerzity, niesla meno Alexandra Dubčeka – jednej z najvýznamnejších osobností novodobých dejín.

      2. K § 2

Účinnosť   zákona   sa   navrhuje   15. mája   2002,   na 5. výročie vzniku Trenčianskej  
      univerzity v Trenčíne.

DOLOŽKA ZLUČITEĽNOSTI

návrhu zákona s právom Európskej únie

1.	Predkladateľ návrhu zákona:  skupina poslancov Národnej rady Slovenskej republiky

2.	Názov predkladaného zákona:  Zákon o zmene názvu Trenčianskej univerzity v Trenčíne

3.	V práve Európskej únie nie je upravená problematika predkladaného zákona.

4.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčaní v Bielej knihe.

5.	Vzhľadom na to, že problematika návrhu zákona nie je upravená v práve Európskej únie, nemožno ju charakterizovať so žiadnou právanou normou Európskej únie.

6.	Stupeň kompatibility s právnou normou Európskej únie sa neskúmal, pretože problematika návrhu zákona nie je upravená v práve Európskej únie.